Rím 5. septembra (TASR) - Po schválení kontroverznej amnestie, ktorá má napomôcť zlepšeniu pomerov v talianskych väzniciach a vďaka ktorej sa dostane v Taliansku na slobodu 20.000 väzňov, pracuje vláda Romana Prodiho na novej reforme s cieľom aspoň čiastočne odľahčiť zastaraný justičný systém v Taliansku.
Taliansky minister spravodlivosti Clemente Mastella chce, aby v občianskoprávnych sporoch rozhodovali iba dva druhy súdov - súd prvostupňový a odvolací. Podať odvolanie na kasačný súd už v takýchto prípadoch nebude možné. Mastella dúfa, že toto opatrenie by podstatne odľahčilo sudcov kasačného súdu.
Talianske súdy pojednávajú v súčasnosti približne štyri milióny občianskoprávnych sporov a 4,5 milióna trestnoprávnych sporov.
Od začiatku procesu po vynesenie záverečného verdiktu trvá súd v Taliansku v priemere štyri roky. Táto doba je pre vyspelú krajinu neprijateľná, tvrdí minister. Obvinené osoby, ktoré prvostupňový súd odsúdil, čakajú na odvolací proces dva roky. Dlhé sú taktiež lehoty na vyšetrovanie. Jeden prípad vyšetruje talianska justícia v priemere 485 dní. Z obetí trestných činov sa tak napokon stávajú aj obete procesov, tvrdí minister Mastella.
Na projekte reformy pracujú už právni experti ministerstva. Do parlamentu by sa návrh mohol dostať v priebehu niekoľkých týždňov. Mastella dúfa, že jeho projekt si získa podporu tak poslancov za strany vládnej koalície, ako aj opozície.